《筮邵子数得雷山小过五爻》
明代·郭之奇

穷愁书久著，忧患易初诠。生理何端绪，羁心久系缠。

漫凭骚赋遣，稍喜卦爻迁。小过虽非大，西郊亦未偏。

音从飞鸟至，象比密云连。望泌思衡下，甘薇忆首巅。

敝衣难更改，耻粟易三咽。苦节贞亡悔，嘉肥遁乃全。

古人情可见，往事意堪传。景物终朝异，风光尽日玄。

因时观雨化，与蛰俟雷宣。上下谁堪取，空空独问天。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。